Ragnheiður Axelsdóttir og Gissur Tryggvason í gestamóttöku brugghússins . Mjöður ehf. í Stykkishólmi er nú með fyrstu lögunina af bjór í tönkum sínum . Nú bíða eigendurnir eftir að átöppunarvélar verði settar upp en bjórinn , sem ber nafnið Jökull verður seldur í 33 sentilítra glerflöskum . Reiknað er með að fyrsta átöppunin verði í byrjun ágúst . Til að byrja með er ætlunin að brugga þessa einu tegund , mildan bjór . Eigendur bjórverksmiðjunnar eru tvenn hjón , þau Gissur Tryggvason , Ragnheiður Axelsdóttir , Björgvin Guðmundsson og Soffía Axelsdóttir . Þau festu kaup á fiskvinnsluhúsi sem búið er að gjörbreyta og hafa þau unnið alla þá vinnu sjálf . Þegar komið er inn í húsið er gestamóttaka með bar en eigendurnir segjast ætla að bjóða ferðafólk velkomið og þegar eru hópar væntanlegir . Þau segja Stykkishólm orðinn það mikinn ferðamannabæ að sjálfsagt sé að ferðatengja framleiðsluna . Eins og fram hefur komið í Skessuhorni fengu eigendurnir húsið að Hamraendum afhent í desember í fyrra og síðan þá hefur látlaust verið unnið að breytingum og er kostnaðurinn orðinn um 100 milljónir . Framleiðslugeta verksmiðjunnar er um 800 þúsund lítrar á ári en Gissur , sem er framkvæmdastjóri , segist reikna með að um 300 þúsund lítrar verði framleiddir á ári . Þau Gissur og Ragnheiður eru bjartsýn og segja sérstöðu þessa bjórs á markaði hið frábæra vatn sem notað er í hann . Þau segjast að sjálfsögðu ekki geta auglýst framleiðsluna og í byrjun ekki komast að nema í tveimur vínbúðum . Aðrar vínbúðir geti hins vegar pantað Jökuls bjórinn hjá ÁTVR og þau vonast til að hann verði fáanlegur á sem flestum stöðum á Vesturlandi . Flöskurnar eru þegar komnar á staðinn og búið að hanna og prenta miða á þær . Gissur reiknar með í framtíðinni verði 5 til 7 störf í verksmiðjunni . Aðeins er eitt ár frá því hugmyndin að stofnun bjórverksmiðju kviknaði hjá fjórmenningunum og eftir að hafa farið á bjórsýningu í Þýskalandi síðasta haust var henni endanlega hrundið af stað . Þá sömdu þau við þýskt fyrirtæki um ráðgjöf og aðstoð við uppsetningu tækja og kennslu á þau . Hlutirnir hafa því gerst hratt hjá eigendum Mjaðar ehf. „ Það má segja að þetta hafi verið stundarbrjálæði , sem varð að veruleika , ” segir Gissur Tryggvason .